Τα **Βραβεία Emmy** (αγγλικά: Emmy Awards‎‎), ή απλά **Emmy**, είναι αμερικανικά βραβεία που αναγνωρίζουν τα επιτεύγματα στον χώρο της τηλεόρασης. Απονέμονται κατά τη διάρκεια αρκετών ετήσιων διοργανώσεων που διεξάγονται κατά τη διάρκεια του έτους, με την κάθε διοργάνωση να επιβραβεύει έναν από τους διάφορους τομείς στον χώρο της τηλεόρασης. Οι δύο τελετές απονομής οι οποίες λαμβάνουν τη μεγαλύτερη κάλυψη είναι η τελετή των βραβείων «Έμμυ Ζώνης Υψηλής Τηλεθέασης» και η τελετή των «Καθημερινών Έμμυ», στις οποίες επιβραβεύονται προγράμματα ψυχαγωγίας που προβάλλονται κατά τη ζώνη υψηλής τηλεθέασης και καθημερινά (εκτός ζώνης υψηλής τηλεθέασης) αντίστοιχα. Άλλες αξιοσημείωτες διοργανώσεις Έμμυ συμπεριλαμβάνουν αυτές που επιβραβεύουν τα εθνικά προγράμματα αθλητικών εκπομπών, τα εθνικά προγράμματα ενημερωτικών εκπομπών και ντοκιμαντέρ και τα τεχνολογικά και μηχανολογικά επιτεύγματα στην τηλεόραση, συμπεριλαμβανομένων και των «Μηχανολογικών Βραβείων Έμμυ Ζώνης Υψηλής Τηλεθέασης». Τα «Περιφερειακά Βραβεία Έμμυ» παρουσιάζονται επίσης σε ολόκληρη τη χώρα σε διάφορες περιόδους κατά τη διάρκεια της χρονιάς, αναγνωρίζοντας τα επιτεύγματα σε τοπικά και κρατικά δίκτυα. Επιπρόσθετα, τα «Διεθνή Βραβεία Έμμυ» επιβραβεύουν τα επιτεύγματα των τηλεοπτικών προγραμμάτων τα οποία παράγονται και προβάλλονται (πρώτη προβολή) εκτός των Ηνωμένων Πολιτειών.

Το όνομα «Έμμυ» (Emmy) προέρχεται από το «immy», έναν ανεπίσημο όρο των image orthicon σωλήνων που βρισκόντουσαν συχνά στις πρώτες τηλεοπτικές κάμερες. Το αγαλματίδιο των βραβείων απεικονίζει μια γυναίκα με φτερά να κρατάει ένα άτομο. Τα βραβεία Έμμυ θεωρούνται μία από τις τέσσερις μεγάλες αμερικανικές διοργανώσεις βραβείων στον χώρο της ψυχαγωγίας, με τις άλλες τρεις να αποτελούν τα «Γκράμι» (για τη μουσική), τα «Όσκαρ» (για τον κινηματογράφο) και τα «Τόνυ» (για το θέατρο).

Τρεις συναφείς, αλλά ξεχωριστοί, οργανισμοί απονέμουν τα βραβεία: η Ακαδημία Τηλεοπτικών Τεχνών και Επιστημών (Academy of Television Arts & Sciences - ATAS), η Εθνική Ακαδημία Τηλεοπτικών Τεχνών και Επιστημών (National Academy of Television Arts and Sciences - NATAS) και η Διεθνής Ακαδημία Τηλεοπτικών Τεχνών και Επιστημών (International Academy of Television Arts and Sciences - IATAS). Η ATAS απένειμε τα πρώτα Έμμυ το 1949 για να επιβραβεύσει προγράμματα της περιοχής του Λος Άντζελες. Τη δεκαετία του 1950 μετατράπηκαν σε εθνική διοργάνωση, όπου επιβραβεύονταν προγράμματα που προβάλλονταν σε εθνικό επίπεδο. Μέσα στις επόμενες δύο δεκαετίες, οι ATAS, NATAS και IATAS επέκτειναν τα βραβεία ώστε να επιβραβεύονται και άλλοι τομείς στον χώρο της τηλεόρασης, με κάθε έναν από τους οργανισμούς να είναι υπεύθυνος για τη διαχείριση συγκεκριμένου συνόλου διοργανώσεων.

Ιστορία
-------

Η Ακαδημία Τηλεοπτικών Τεχνών και Επιστημών (ATAS) η οποία εδρεύει στο Λος Άντζελες, καθιέρωσε τα βραβεία Έμμυ ως μέρος μιας ευκαιρίας για κτίσιμο εικόνας και δημοσίων σχέσεων. Η πρώτη τελετή απονομής έλαβε χώρα στις 25 Ιανουαρίου 1949 στο Hollywood Athletic Club, αλλά βράβευσε μόνο εκπομπές οι οποίες παράγονταν και προβάλλονταν τοπικά στην περιοχή του Λος Άντζελες. Η Σέρλι Ντίνσντεϊλ έχει τη διάκριση να είναι η πρώτη που έλαβε βραβείο Έμμυ ως η «Καλύτερη Τηλεοπτική Προσωπικότητα» κατά τη διάρκεια αυτής της πρώτης απονομής. Ο όρος «Έμμυ» (Emmy) είναι μια γαλλική μετατροπή της τηλεοπτικής αργκό του όρου «Ίμμυ» (Immy), του ψευδώνυμου ενός «image orthicon», μιας κάμερας σωλήνα, η οποία χρησιμοποιείτο σε τηλεοπτικές παραγωγές.

Τη δεκαετία του 1950, η ATAS επέκτεινε τα Έμμυ κάνοντάς τα εθνικό γεγονός, για να βραβεύονται και εκπομπές που προβάλλονταν εθνικά. Το 1955, δημιουργήθηκε στη Νέα Υόρκη η Εθνική Ακαδημία Τηλεοπτικών Τεχνών και Επιστημών (NATAS), ως ένας αδελφικός οργανισμός για να εξυπηρετεί τα μέλη της Ανατολικής Ακτής. Ενώ η ATAS διατηρούσε μια ξεχωριστή τελετή για τη βράβευση των εκπομπών που προβάλλονταν στην περιοχή του Λος Άντζελες, η NATAS καθιέρωσε περιφερειακές τελετές σε όλη την υπόλοιπη επικράτεια των Ηνωμένων Πολιτειών, με την κάθε περιοχή να αναπτύσσει τη δική της τοπική τελετή απονομής Έμμυ για τα αντίστοιχα τοπικά προγράμματα.

Αρχικά, υπήρχε μόνο μια ετήσια τελετή απονομής, η οποία βράβευε εθνικά προγράμματα στις Ηνωμένες Πολιτείες. Το 1974, έλαβε χώρα η πρώτη τελετή απονομής των «Καθημερινών Έμμυ», για τη βράβευση εθνικών προγραμμάτων που προβάλλονταν κατά τη διάρκεια της μέρας. Άλλες εκδηλώσεις με απονομές σε συγκεκριμένους τομείς ακολούθησαν. Επίσης, τα Διεθνή Βραβεία Έμμυ, τα οποία βραβεύουν τηλεοπτικά προγράμματα που παράγονται και προβάλλονται αρχικά εκτός Ηνωμένων Πολιτειών, καθιερώθηκαν στις αρχές της δεκαετίας του 1970. Στο μεταξύ, όλα τα βραβεία Έμμυ που απονεμήθηκαν πριν την εμφάνιση αυτών των ξεχωριστών εκδηλώσεων που εξειδικεύονταν σε διάφορους τομείς, καταγράφονται στα επίσημα αρχεία της ATAS στην ίδια λίστα με τα «Βραβεία Έμμυ Ζώνης Υψηλής Τηλεθέασης».

Το 1977, εξαιτίας διάφορων συγκρούσεων, οι ATAS και NATAS συμφώνησαν να διαχωρίσουν τους θεσμούς. Ωστόσο, συμφώνησαν να μοιράζονται την κυριότητα του αγαλματιδίου και του εμπορικού σήματος των βραβείων, με την κάθε Ακαδημία να είναι υπεύθυνη για τη διαχείριση συγκεκριμένων απονομών. Υπήρχε μία εξαίρεση όσον αφορούσε τα «Μηχανολογικά Βραβεία» (αυτά που βραβεύουν άτομα, εταιρείες ή οργανισμούς στον τομέα της τεχνολογικής και μηχανολογικής έρευνας και εξέλιξης στην τηλεόραση): η NATAS συνεχίζει να διαχειρίζεται τα «Τεχνολογικά και Μηχανολογικά Βραβεία Έμμυ», ενώ η ATAS διατηρεί χωριστά τα «Μηχανολογικά Βραβεία Έμμυ Ζώνης Υψηλής Τηλεθέασης».

Με την άνοδο της καλωδιακής τηλεόρασης κατά τη διάρκεια της δεκαετίας του 1980, τα καλωδιακά προγράμματα άρχισαν να θεωρούνται έγκυρα για υποψηφιότητα στα «Έμμυ Ζώνης Υψηλής Τηλεθέασης» το 1988 και στα «Καθημερινά Έμμυ» το 1989. Το 2011, το ABC ακύρωσε τις σαπουνόπερες *All My Children* και *One Life to Live* και πώλησε τα δικαιώματά τους στην εταιρία παραγωγής Prospect Park, έτσι ώστε να μπορούν να τις συνεχίσουν διαδικτυακά. Αυτό παρακίνησε τη NATAS να δημιουργήσει το 2013 μια νέα κατηγορία στα «Καθημερινά Έμμυ», στην οποία θα βραβεύονταν σειρές που μεταδίδονταν μόνο διαδικτυακά. Η ATAS ξεκίνησε επίσης να αποδέχεται υποψηφιότητες από προγράμματα που προβάλλονταν μόνο διαδικτυακά την ίδια χρονιά.

Αγαλματίδιο Έμμυ
----------------

Το αγαλματίδιο των βραβείων Έμμυ, το οποίο απεικονίζει μια γυναίκα με φτερά να κρατάει ένα άτομο, σχεδιάστηκε από τον τηλεοπτικό μηχανολόγο Λουίς ΜακΜάνους, ο οποίος χρησιμοποίησε τη σύζυγό του ως μοντέλο. Η ATAS, πριν καταλήξει στο σχέδιο του ΜακΜάνους το 1948, απέρριψε 47 προτάσεις. Το αγαλματίδιο «έχει γίνει από τότε το σύμβολο του στόχου της Τηλεοπτικής Ακαδημίας για υποστήριξη και ανύψωση της τέχνης και της επιστήμης της τηλεόρασης: Τα φτερά αντιπροσωπεύουν τη μούσα της τέχνης και το άτομο το ηλεκτρόνιο της επιστήμης».

Όταν θα αποφασιζόταν το όνομα των βραβείων, ο ιδρυτής της ATAS, Σιντ Κασίντ, πρότεινε αρχικά το όνομα «Άικ» το οποίο ήταν το ψευδώνυμο του τηλεοπτικού εικονοσκοπίου σωλήνα. Ωστόσο, το «Άικ» αποτελούσε επίσης το δημοφιλές παρατσούκλι του ήρωα του Β΄ Παγκοσμίου Πολέμου και μελλοντικού Προέδρου των Ηνωμένων Πολιτειών, Ντουάιτ Αϊζενχάουερ, και τα μέλη της ATAS ήθελαν κάτι μοναδικό. Τελικά, ο τηλεοπτικός μηχανολόγος και τρίτος πρόεδρος της Ακαδημίας, Χάρι Λούμπκι, πρότεινε το όνομα «Ίμμυ», ένας όρος που χρησιμοποιείτο συνήθως για τους image orthicon σωλήνες που βρισκόντουσαν στις πρώτες τηλεοπτικές κάμερες. Αφότου επιλέχθηκε το «Ίμμυ», εκθηλυνοποιήθηκε σε Έμμυ, ώστε να ταιριάζει και με τη γυναικεία φιγούρα στο αγαλματίδιο.

Κάθε αγαλματίδιο Έμμυ ζυγίζει 3.08kg και είναι φτιαγμένο από χαλκό, νικέλιο, ασήμι και χρυσό. Έχει ύψος 39cm και μια βάση διαμέτρου 19cm και βάρους 2.5kg. Το αγαλματίδιο των «Περιφερειακών Έμμυ» έχει ύψος 29 cm και βάση διαμέτρου 14cm και βάρους 1.4kg. Κάθε αγαλματίδιο χρειάζεται πεντέμισι ώρες για να φτιαχτεί, ενώ γίνεται με λευκά γάντια για αποφυγή εντύπωσης δακτυλικών αποτυπωμάτων. Τα «Περιφερειακά Έμμυ» φτιάχνονται από την εταιρία Society Awards η οποία εδρεύει στη Νέα Υόρκη και, είναι η εταιρία που φτιάχνει επίσης και τα βραβεία των «Χρυσών Σφαιρών». Τα αγαλματίδια των βραβείων Ζώνης Υψηλής Τηλεθέασης κατασκευάζονται από την εταιρία R.S. Owens & Company, η οποία εδρεύει στο Σικάγο και μέχρι το 2016 ήταν επίσης η εταιρία που κατασκεύαζε τα αγαλματίδια των βραβείων Όσκαρ. Από το 2016, έπειτα από απόφαση της AMPAS, ανέλαβε να το κάνει η εταιρία Polich Tallix στο Γουάλντεν της Νέας Υόρκης.

Ως οι ιδιοκτήτες του εμπορικού σήματος, οι ATAS και NATAS κρατούν σταθερούς κανονισμούς για τη χρησιμοποίηση της εικόνας των «Έμμυ», καθώς και για το όνομά τους. Για παράδειγμα, το αγαλματίδιο πρέπει πάντοτε να κοιτάει προς τα αριστερά, ενώ κάθε σημείωση πνευματικών δικαιωμάτων θα πρέπει να αναγράφει τα ονόματα και των δύο ακαδημιών, «ATAS/NATAS». Τα μέλη της Ακαδημίας θα πρέπει επίσης να λαμβάνουν άδεια για τη χρησιμοποίηση της εικόνας του αγαλματιδίου ή του ονόματος για σκοπούς προώθησης, ακόμα κι αν είναι μέλη που έχουν κερδίσει βραβείο. Επιπλέον, στα DVD των σειρών που έχουν κερδίσει βραβείο Έμμυ, μπορεί να γίνεται αναφορά της νίκης αλλά δεν μπορούν να χρησιμοποιήσουν την εικόνα, εκτός κι αν είναι εφικτό ένα χρόνο μετά την απονομή να αφαιρεθεί από όλα τα αντίγραφα που διατίθενται προς πώληση.

Εκδηλώσεις ανά ειδικό τομέα
---------------------------

| Υπεύθυνος Διοργάνωσης | Εκδήλωση |
| --- | --- |
| ATAS | Ζώνης Υψηλής Τηλεθέασης, Μηχανολογικά Ζώνης Υψηλής Τηλεθέασης, Περιοχής Λος Άντζελες, Κολεγιακά |
| NATAS | Καθημερινά, Αθλητικά, Δελτίων Ειδήσεων & Ντοκιμαντέρ, Τεχνολογικά & Μηχανολογικά, Περιφερειακά (εκτός περιοχής Λος Άντζελες), Εθνικές Μαθητικές Παραγωγές |
| IATAS | Διεθνή |

Τα Έμμυ απονέμονται σε διάφορους τομείς σε εκδηλώσεις που λαμβάνουν χώρα ετησίως κατά τη διάρκεια ενός ημερολογιακού έτους, και κυμαίνονται από το να βραβεύουν εθνικά τηλεοπτικά προγράμματα μέχρι περιφερειακά και τοπικά προγράμματα. Κάθε εκδήλωση έχει τις δικές της κατηγορίες, διαδικασίες υποψηφιοτήτων και ψηφοφορίας και κανονισμούς σχετικά με τις επιτροπές ψηφοφορίας. Δεν είναι ασύνηθες μια εκδήλωση να έχει μερικές ονομασίες κατηγοριών ίδιες με αυτές που χρησιμοποιεί μια άλλη εκδήλωση όπως για παράδειγμα οι «Καλύτερη Δραματική Σειρά Ζώνης Υψηλής Τηλεθέασης» και «Καλύτερη Καθημερινή Δραματική Σειρά».

Ένα πρόγραμμα το οποίο συμμετέχει σε έναν από τους εθνικούς διαγωνισμούς Έμμυ δεν μπορεί να συμμετέχει σε κανέναν από τους άλλους. Για παράδειγμα, τα προγράμματα που μεταδίδονται σε πολλά δίκτυα ταυτόχρονα σε όλη την επικράτεια (syndicated shows) και οι ώρες προβολής διαφέρουν, μπορεί να είναι έγκυρα για να υποβάλουν υποψηφιότητα τόσο στα «Καθημερινά Έμμυ» όσο και στα «Ζώνης Υψηλής Τηλεθέασης», αλλά μόνο σε έναν από τους δύο διαγωνισμούς μπορούν να το κάνουν. Γενικά, ένα πρόγραμμα θεωρείται εθνικό αν προβάλλεται σε περισσότερο από το 50% της επικράτειας των Ηνωμένων Πολιτειών. Προγράμματα τα οποία δεν τηρούν αυτό, μπορούν να συμμετέχουν στα Περιφερειακά Έμμυ. Τα προγράμματα που προβάλλονται διαδικτυακά έχουν την ίδια αντιμετώπιση με τα syndicated προγράμματα: θα πρέπει να είναι διαθέσιμα για λήψη ή streaming σε περισσότερο από το 50% της επικράτειας για να θεωρηθούν έγκυρα για εθνικό διαγωνισμό Έμμυ, και μπορούν να συμμετέχουν μόνο σε έναν από τους αντίστοιχους διαγωνισμούς.

Ανεξαρτήτως του σε ποιο διαγωνιστικό τομέα κάποιος έχει κερδίσει Έμμυ, όλοι οι νικητές αποκαλούνται «Νικητές Βραβείου Έμμυ».

### Βραβεία Έμμυ Ζώνης Υψηλής Τηλεθέασης

Η ηθοποιός Ντάνα Ντελάνι κρατώντας ένα βραβείο Έμμυ Ζώνης Υψηλής Τηλεθέασης το 1992
Κύριο λήμμα: Βραβεία Έμμυ Ζώνης Υψηλής Τηλεθέασης
Τα «Έμμυ Ζώνης Υψηλής Τηλεθέασης» (Primetime Emmy Awards) απονέμονται προς αναγνώριση των επιτευγμάτων των αμερικανικών τηλεοπτικών προγραμμάτων, τα οποία μεταδόθηκαν κατά τη διάρκεια της ζώνης υψηλής τηλεθέασης (primetime). Οι τελετές απονομής γενικά λαμβάνουν χώρα στα μέσα Σεπτεμβρίου κάθε χρονιάς, την Κυριακή πριν την επίσημη έναρξη της φθινοπωρινής τηλεοπτικής σεζόν. Επί του παρόντος, προβάλλονται εκ περιτροπής από τα τέσσερα μεγάλα τηλεοπτικά δίκτυα των Ηνωμένων Πολιτειών (ABC, CBS, FOX και NBC).

Κάποιες κατηγορίες βραβείων απονέμονται στο προσωπικό που βρίσκεται πίσω από τις κάμερες όπως τους καλλιτεχνικούς διευθυντές, σχεδιαστές κοστουμιών, κινηματογραφιστές, υπεύθυνους κάστινγκ και σχεδιαστές ήχου. Αυτά τα βραβεία απονέμονται σε μια ξεχωριστή τελετή ως «Βραβεία Έμμυ Ζώνης Υψηλής Τηλεθέασης Δημιουργικών Τεχνών» (Creative Arts), η οποία λαμβάνει χώρα λίγες μέρες νωρίτερα από την τελετή των βραβείων Ζώνης Υψηλής Τηλεθέασης.

Τα «Έμμυ Ζώνης Υψηλής Τηλεθέασης» διοργανώνονται από την ATAS και οι επιτροπές ψηφοφορίας αποτελούνται από μέλη της συγκεκριμένης ακαδημίας. Για τις περισσότερες κατηγορίες, τα μέλη κάθε κλάδου της ATAS ψηφίζουν γύρω στον Ιούνιο για τον καθορισμό των υποψηφίων μόνο στις αντίστοιχες κατηγορίες που αφορούν τον κλάδο τους. Ωστόσο, όλα τα μέλη μπορούν να ψηφίσουν για τις υποψηφιότητες στις κατηγορίες των καλύτερων προγραμμάτων. Η τελική ψηφοφορία που καθορίζει τους νικητές λαμβάνει χώρα τον Αύγουστο.

Η 71η τελετή απονομής των βραβείων θα λάβει χώρα στις 22 Σεπτεμβρίου 2019 και στην Ελλάδα θα προβληθεί ζωντανά από τον τηλεοπτικό σταθμό Fox Life.

### Καθημερινά Βραβεία Έμμυ

Ο τηλεοπτικός παραγωγός και σεναριογράφος Μπράντλεϊ Μπελ αποδέχεται τα Καθημερινά Βραβεία Έμμυ για τη δουλειά του στην καθημερινή σαπουνόπερα *Τόλμη και Γοητεία* το 2010.
Κύριο λήμμα: Καθημερινά Βραβεία Έμμυ
Τα «Καθημερινά Βραβεία Έμμυ» (Daytime Emmy Awards) διεξάγονται γενικά μέσα στον Μάιο ή Ιούνιο και απονέμονται προς αναγνώριση των αμερικανικών τηλεοπτικών προγραμμάτων που προβάλλονται σε καθημερινή βάση, εκτός της ζώνης υψηλής τηλεθέασης. Τα πρώτα «Καθημερινά Έμμυ» δόθηκαν το 1972 κατά τη διάρκεια της τελετής απονομής των βραβείων «Ζώνης Υψηλής Τηλεθέασης», αλλά από το 1974 απονέμονται χωριστά κατά τη διάρκεια μιας δικής τους τελετής απονομής.

Όπως και στα «Ζώνης Υψηλής Τηλεθέασης», για τα «Καθημερινά Έμμυ» λαμβάνει χώρα και μια ξεχωριστή τελετή για βραβεία δημιουργικών τεχνών λίγες μέρες νωρίτερα από την κύρια τελετή απονομής, στην οποία τιμάται το προσωπικό που βρίσκεται πίσω από τις κάμερες και εργάζεται στα αντίστοιχα προγράμματα.

Τα «Καθημερινά Έμμυ» διοργανώνονται από την NATAS και οι επιτροπές ψηφοφορίας αποτελούνται από μέλη της συγκεκριμένης ακαδημίας. Η ψηφοφορία γίνεται από ομάδες κριτικών επιτροπών. Κάθε ενεργό μέλος της NATAS το οποίο έχει εθνικές πιστώσεις για τουλάχιστον δύο έτη και εντός των πέντε τελευταίων ετών, μπορεί να υπάρξει κριτής. Αναλόγως της κατηγορίας, η ψηφοφορία γίνεται είτε χρησιμοποιώντας ως κριτήριο την τηλεθέαση είτε ένα προνομιακό σύστημα βαθμολόγησης. Για όλες τις κατηγορίες ερμηνείας στις δραματικές σειρές, υπάρχει ένας επιπρόσθετος προκαταρκτικός κύκλος ψηφοφορίας ο οποίος ονομάζεται προ-υποψηφιότητες. Σε αυτόν, ένας ή δύο ηθοποιοί από κάθε σειρά επιλέγεται για να εκπροσωπήσει την αντίστοιχη σειρά στον κυρίως κύκλο υποψηφιοτήτων, όπου θα επιλεχθούν συνολικά αυτοί που θα είναι υποψήφιοι στην τελική κατηγορία των βραβείων.

Τα "Καθημερινά βραβεία Έμμυ" απονέμονται στις εξής κατηγορίες:

**Γενικά Βραβεία**

* Καλύτερη Δραματική Σειρά
* Καλύτερο Τηλεοπτικό Παιχνίδι ή Πρόγραμμα Συμμετοχικής Κοινού
* Καλύτερο Πρωινό Πρόγραμμα (από το 2007)
* Καλύτερο Τοκ Σόου
* Καλύτερο Ειδικής Τάξεως Πρόγραμμα
* Καλύτερη Προσχολική Παιδική Σειρά
* Καλύτερη Παιδική Σειρά
* Καλύτερο Παιδικό/Νεανικό/Οικογενειακό Ειδικό Πρόγραμμα
* Καλύτερη Λαιφστάιλ Εκπομπή
* Καλύτερο Παιδικό Πρόγραμμα Κινουμένων Σχεδίων
* Καλύτερο Ειδικής Τάξεως Πρόγραμμα Κινουμένων Σχεδίων

**Σκηνοθεσία**

* Καλύτερη Σκηνοθεσία σε Τηλεοπτικό Παιχνίδι ή Πρόγραμμα Συμμετοχικής Κοινού
* Καλύτερη Σκηνοθεσία σε Δραματική Σειρά
* Καλύτερη Σκηνοθεσία σε Τοκ Σόου
* Καλύτερη Σκηνοθεσία σε Λαιφστάιλ Εκπομπή
* Καλύτερη Σκηνοθεσία σε Παιδική Εκπομπή
* Καλύτερη Σκηνοθεσία σε Παιδικό/Νεανικό/Οικογενειακό Ειδικό Πρόγραμμα
* Καλύτερη Σκηνοθεσία σε Ειδικής Τάξεως Πρόγραμμα

**Ερμηνείες**

* Καλύτερη Α' Αντρική Ερμηνεία σε Δραματική Σειρά
* Καλύτερη Α' Γυναικεία Ερμηνεία σε Δραματική Σειρά
* Καλύτερη Β' Αντρική Ερμηνεία σε Δραματική Σειρά
* Καλύτερη Β' Γυναικεία Ερμηνεία σε Δραματική Σειρά
* Καλύτερη Νεανική Αντρική Ερμηνεία σε Δραματική Σειρά
* Καλύτερη Νεανική Γυναικεία Ερμηνεία σε Δραματική Σειρά
* Καλύτερη Ερμηνεία σε Παιδική Σειρά
* Καλύτερη Ερμηνεία σε Παιδικό/Νεανικό/Οικογενειακό Ειδικό Πρόγραμμα
* Καλύτερη Ερμηνεία σε Πρόγραμμα Κινουμένων Σχεδίων
* Καλύτερος Παρουσιαστής Τηλεπαιχνιδιού
* Καλύτερος Παρουσιαστής Τοκ Σόου
* Καλύτερος Παρουσιαστής Λαιφστάιλ Προγράμματος

**Σενάριο**

* Καλύτερο Σενάριο σε Δραματική Σειρά
* Καλύτερο Σενάριο σε Παιδική Σειρά
* Καλύτερο Κείμενα σε Παιδικό/Νεανικό/Οικογενειακό Ειδικό Πρόγραμμα
* Καλύτερα Κείμενα σε Ειδικής Τάξεως Πρόγραμμα

**Τεχνικές Κατηγορίες**

* Καλλιτεχνική Διεύθυνση
	+ Καλύτερη Καλλιτεχνική Διεύθυνση - Διακόσμηση - Σχεδιασμός Σκηνικών
	+ Καλύτερη Καλλιτεχνική Διεύθυνση - Διακόσμηση - Σχεδιασμός Σκηνικών για Δραματική Σειρά
* Καλύτερο Casting σε Δραματική Σειρά
* Κοστούμια
	+ Καλύτερα Κοστούμια σε Σειρά
	+ Καλύτερα Κοστούμια σε Δραματική Σειρά
* Μοντάζ
	+ Καλύτερο Μοντάζ σε Single Camera Σειρά
	+ Καλύτερο Μοντάζ σε Multiple Camera Σειρά
	+ Καλύτερο Μοντάζ σε Multiple Camera Δραματική Σειρά
* Hairstyling
	+ Καλύτερο Hairstyling για Σειρά
	+ Καλύτερο Hairstyling για Δραματική Σειρά
* Φωτισμός
	+ Καλύτερος Φωτισμός σε Σειρά
	+ Καλύτερος Φωτισμός σε Δραματική Σειρά
* Καλύτερος Σχεδιασμός τίτλων αρχής
* Μακιγιάζ
	+ Καλύτερο Μακιγιάζ
	+ Καλύτερο Μακιγιάζ σε Δραματική Σειρά
* Μουσική
	+ Καλύτερη Μουσική Διεύθυνση και Σύνθεση
	+ Καλύτερη Μουσική Διεύθυνση και Σύνθεση σε Δραματική Σειρά
	+ Καλύτερο Πρωτότυπο Τραγούδι
* Καλύτερο Μοντάζ και Μιξάζ Ήχου
	+ Καλύτερο Μοντάζ Ήχου σε Σειρά
	+ Καλύτερο Μοντάζ Ήχου σε Δραματική Σειρά
	+ Καλύτερο Μιξάζ Ήχου σε Σειρά
	+ Καλύτερο Μιξάζ Ήχου σε Δραματική Σειρά
* Τεχνική Διεύθυνση
	+ Καλύτερη Φωτογραφία σε Single Camera- Βίντεο ή Ηλεκτρονική
	+ Καλύτερη Τεχνική Διεύθυνση, Χειρισμός Κάμερας, Βίντεο για Σειρά
	+ Καλύτερη Τεχνική Διεύθυνση, Χειρισμός Κάμερας, Βίντεο για Δραματική Σειρά

### Αθλητικά Βραβεία Έμμυ

Κύριο λήμμα: Αθλητικά Βραβεία Έμμυ
Τα «Αθλητικά Βραβεία Έμμυ» (Sports Emmy Awards) απονέμονται από τη NATAS προς αναγνώριση των επιτευγμάτων των αθλητικών τηλεοπτικών προγραμμάτων. Η τελετή απονομής διεξάγεται κάθε άνοιξη, συνήθως τις τελευταίες δύο βδομάδες του Απρίλη ή την πρώτη εβδομάδα του Μαΐου, και λαμβάνει χώρα ένα βράδυ Δευτέρας στη Νέα Υόρκη.

Η ψηφοφορία γίνεται από επιτροπές ψηφοφορίας. Η NATAS ζητάει από οποιονδήποτε με σημαντική εμπειρία στην παραγωγή εθνικών αθλητικών προγραμμάτων να υπηρετήσουν ως μέλη των επιτροπών. Οι κριτικές επιτροπές οργανώνονται με τέτοιο τρόπο ώστε σε κάθε μία από αυτές να υπάρχει ένας μόνο αντιπρόσωπος της κάθε εταιρίας (για παράδειγμα ένας από τη CBS Corporation, ένας από τη Disney, ένας από την NBCUniversal, ένας από τη Fox Corporation, ένας από τη WarnerMedia κ.ο.κ.). Οι περισσότερες κατηγορίες έχουν μόνο έναν γύρο ψηφοφορίας και χρησιμοποιείται ένα προνομιακό σύστημα βαθμολόγησης. Οι πέντε καλύτερες από κάθε κατηγορία ανακοινώνονται ως οι υποψηφιότητες για τα βραβεία και η καλύτερη από αυτές ανακοινώνεται αργότερα ως η νικήτρια κατά τη διάρκεια της τελετής απονομής.

Κατηγορίες
Στην πρώτη τελετή απονομής των Αθλητικών Βραβείων Έμμυ το 1979, οι κατηγορίες ήταν 12. Στην απονομή του 2007, έφτασαν τις εξής 30:

* Καλύτερο Ζωντανό Αθλητικό Ειδικό Πρόγραμμα
* Καλύτερη Ζωντανή Αθλητική Σειρά
* Καλύτερη Ανάκαμψη Ζωντανού Αθλητικού Γεγονότος
* Καλύτερο Μοντάζ σε Αθλητικό Ειδικό Πρόγραμμα
* Καλύτερο Αθλητικό Ντοκιμαντέρ
* Καλύτερο Μοντάζ σε Αθλητική Σειρά ή Ανθολογία
* Καλύτερο Εβδομαδιαίο Πρόγραμμα
* Καλύτερο Καθημερινό Πρόγραμμα
* Καλύτερος Παρούσιαστής
* Καλύτερος Play-by-Play
* Καλύτερος Αθλητικός Αναλυτής
* Καλύτερος Αναλυτής Στούντιο
* Καλύτερη Τεχνική Ομάδα - Remote
* Καλύτερη Τεχνική Ομάδα - Studio
* Καλύτερος Χειρισμός Κάμερας
* Καλύτερο Μοντάζ
* Βραβείο Dick Schaap - Καλύτερα Κείμενα
* Καλύτερη Μουσική Σύνθεση/Διεύθυνση/Στίχοι
* Καλύτερος Ήχος σε Ζωντανό Πρόγραμμα
* Καλύτερος Ήχος σε Μαγνητοσκοπημένο Πρόγραμμα
* Καλύτερος Σχεδιασμός Γραφικών
* Καλύτερος Σχεδιασμός Παραγωγής/Καλλιτεχνική Διεύθυνση
* Βραβείο George Wensel - Καλύτερη Τεχνική Ανακάλυψη
* Καλύτερος Αθλητικός Συντάκτης
* Καλύτερο Μικρού Μήκους Πρόγραμμα
* Καλύτερο Μεγάλου Μήκους Πρόγραμμα
* Καλύτερο Άνοιγμα
* Καλύτερο Broadband, Κάλυψη
* Καλύτερο Broadband, Μεγάλου Μήκους
* Καλύτερο Broadband, Γενικού Ενδιαφέροντος
* Ειδικό Βραβείο Συνολικής Προσφοράς

### Βραβεία Έμμυ Εθνικών Δελτίων Ειδήσεων και Ντοκιμαντέρ

Κύριο λήμμα: Βραβεία Έμμυ Εθνικών Δελτίων Ειδήσεων & Ντοκιμαντέρ
Τα «Βραβεία Έμμυ Εθνικών Δελτίων Ειδήσεων & Ντοκιμαντέρ» απονέμονται από τη NATAS προς αναγνώριση των εθνικών προγραμμάτων ενημερωτικών εκπομπών και ντοκιμαντέρ. Η τελετή απονομής λαμβάνει χώρα κάθε φθινόπωρο.

Η ψηφοφορία γίνεται από κριτικές επιτροπές. Η NATAS ζητάει από οποιονδήποτε με σημαντική εμπειρία σε ενημερωτικές εκπομπές και ντοκιμαντέρ, είτε ως δημοσιογράφοι είτε ως παραγωγοί, να υπηρετήσουν ως μέλη των επιτροπών. Οι περισσότερες κατηγορίες έχουν δύο γύρους ψηφοφορίας, με την κριτική επιτροπή σε κάθε γύρο να είναι διαφορετική. Οι καλύτερες εκπομπές από κάθε κατηγορία ανακοινώνονται ως οι υποψήφιες για τα βραβεία, με την καλύτερη από αυτές να ανακοινώνεται αργότερα ως νικήτρια κατά τη διάρκεια της τελετής απονομής.

### Μηχανολογικά Βραβεία Έμμυ

Κύρια λήμματα: Μηχανολογικά Βραβεία Έμμυ Ζώνης Υψηλής Τηλεθέασης και Τεχνολογικά & Μηχανολογικά Βραβεία Έμμυ
Ο μηχανολόγος Ρίτσαρντ Νάζγκερ του Κέντρου Διαστημικών Πτήσεων Γκόντραντ, η ηθοποιός Τζουν Λόκχαρτ και ο αστροναύτης Μπαζ Όλντριν αποδέχονται το Βραβείο Philo T. Farnsworth εκ μέρους της NASA το 2009, προς επιβράβευση των τεχνολογικών καινοτομιών που χρησιμοποιήθηκαν για πρώτη φορά κατά τη διάρκεια της μετάδοσης προσσελήνωσης της αποστολής Απόλλων 11.
Τα «Μηχανολογικά Βραβεία Έμμυ Ζώνης Υψηλής Τηλεθέασης» (Primetime Engineering Emmy Awards) απονέμονται από την ATAS, ενώ τα «Τεχνολογικά & Μηχανολογικά Βραβεία Έμμυ» (Technology & Engineering Emmy Awards) απονέμονται από τη NATAS. Αποτελούν δύο ξεχωριστούς διαγωνισμούς οι οποίοι επιβραβεύουν άτομα, εταιρείες και επιστημονικούς ή τεχνικούς οργανισμούς προς αναγνώριση σημαντικών εξελίξεων και συνεισφοράς στους μηχανολογικούς και τεχνολογικούς τομείς της τηλεόρασης. Γενικά, η τελετή απονομής από τη NATAS για τα «Τεχνολογικά & Μηχανολογικά Βραβεία» λαμβάνει χώρα τον Ιανουάριο, ενώ η τελετή απονομής από την ATAS για τα «Μηχανολογικά Βραβεία Ζώνης Υψηλής Τηλεθέασης» τον Οκτώβριο.

Κάθε ακαδημία έχει τις δικές της ξεχωριστές κριτικές επιτροπές από έμπειρους μηχανικούς υψηλής εξειδίκευσης στον τομέα της τηλεόρασης, οι οποίοι καθορίζουν τους αντίστοιχους αποδέκτες των βραβείων. Ανάμεσα στα «Μηχανολογικά Βραβεία Έμμυ» της ATAS βρίσκεται και το Βραβείο Philo T. Farnsworth, το οποίο δίνεται για να τιμήσει εταιρείες που έχουν επηρεάσει σημαντικά τον τομέα της τηλεόρασης και της τηλεοπτικής μετάδοσης για μεγάλο χρονικό διάστημα.

### Περιφερειακά Βραβεία Έμμυ

Ο Τσάρλι Μουρ, αθλητική τηλεοπτική προσωπικότητα από τη Νέα Αγγλία, κρατάει ένα «Βραβείο Έμμυ Νέας Αγγλίας» το 2011.
Η διευθύντρια ειδήσεων του καναλιού WZDC-CD, Μαρία Ρόζμαν, νικήτρια τριών «Περιφερειακών Βραβείων Έμμυ Νάσιοναλ Κάπιταλ / Τσάσεπικ Μπέι» το 2018
Υπάρχουν 20 περιφερειακά διαμερίσματα στις Ηνωμένες Πολιτείες με το κάθε ένα να διεξάγει τα δικά του περιφερειακά βραβεία, αναγνωρίζοντας τα επιτεύγματα σε όλες τις περιφερειακές τηλεοπτικές αγορές, συμπεριλαμβανομένων των προγραμμάτων ανά πολιτεία, τοπικών εκπομπών ειδήσεων και τοπικών σειρών. Δεκαεννέα από τα περιφερειακά διαμερίσματα είναι συνδεδεμένα με τη NATAS, ενώ η ATAS, η οποία εδρεύει στο Λος Άντζελες, είναι υπεύθυνη για το περιφερειακό διαμέρισμα της ευρύτερης περιοχής του Λος Άντζελες.

Γενικά, ένα πρόγραμμα θεωρείται περιφερειακό όταν δεν προβάλλεται σε περισσότερο από το 50% της επικράτειας των Ηνωμένων Πολιτειών. Προγράμματα που εμπίπτουν σε αυτή την κατηγορία, θα πρέπει να υποβάλλουν υποψηφιότητα σε έναν από τους εθνικούς διαγωνισμούς των βραβείων Έμμυ.

Τα «Περιφερειακά Έμμυ» είναι ουσιώδη στο να βοηθούν τις ακαδημίες NATAS και ATAS να βραβεύουν τη δουλειά ατόμων που το αξίζουν σε τοπικό επίπεδο, μέσω της περιφερειακής εμβέλειας. Όπως και τα εθνικά βραβεία, κάθε περιοχή έχει τις δικές της υποψηφιότητες και διαδικασίες ψηφοφορίας. Επιτροπές δημιουργούνται για να ελέγξουν την εγκυρότητα και τις υψηλές προδιαγραφές των υποψηφιοτήτων. Αφού οι υποψηφιότητες γίνουν αποδεκτές, περνάνε από διαφορετικές επιτροπές ελέγχου, οι ψήφοι των οποίων και καθορίζουν ποιες θα είναι οι τελικές υποψηφιότητες που θα φτάσουν στα βραβεία. Οι τελικές ψήφοι που θα καθορίσουν και τον νικητή υπολογίζονται από πιστοποιημένες λογιστικές επιχειρήσεις σε κάθε περιοχή. Ανεξαρτήτως το αν κάποιος κερδίσει σε εθνικό ή περιφερειακό επίπεδο, όλοι οι αποδέκτες των βραβείων ονομάζονται νικητές βραβείου Έμμυ.

Αρχικά, κάθε τελετή απονομής «Περιφερειακών Έμμυ» επικεντρωνόταν κυρίως στο να βραβεύει άτομα των τοπικών προγραμμάτων δελτίων ειδήσεων. Από τότε, τα βραβεία έχουν επεκταθεί περικλείοντας όλα τα τοπικά και πολιτειακά προγράμματα που δεν εμπίπτουν στην κατηγορία του πάνω του 50% (εθνικά προγράμματα).

| Περιφέρεια/Διαμέρισμα | Μέρη που ανήκουν στην περιφέρεια |
| --- | --- |
| Βοστώνη / Νέα Αγγλία(«Βραβεία Έμμυ Νέας Αγγλίας») | Μέιν, Μασαχουσέτη, Νιου Χάμσαϊρ, Ρόουντ Άιλαντ και Βερμόντ, καθώς και το μεγαλύτερο μέρος του Κονέκτικατ |
| Σικάγο / Μιντγουέστ(«Βραβεία Έμμυ Σικάγο / Μιντγουέστ») | Μέρη των Ιλινόι, Ιντιάνα και Ουισκόνσιν |
| Χάιλαντς Ραντς / Χάρτλαντς(«Βραβεία Έμμυ Χάρτλαντς») | Κολοράντο, Νεμπράσκα, Κάνσας και Οκλαχόμα, καθώς και μέρη του Ουαϊόμινγκ |
| Ντάλας / Λόουν Σταρ(«Βραβεία Έμμυ Λόουν Σταρ») | Τέξας και μέρη του Νέου Μεξικού |
| Λος Άντζελες (από την ATAS)(«Βραβεία Έμμυ Λος Άντζελες») | Ευρύτερη περιοχή του Λος Άντζελες (Πόλη του Λος Άντζελες, τις κομητείες Λος Άντζελες, Όραντζ και Βεντούρα, την Ενδοχώρα κ.ά.) |
| Μπέκσβιλ / Λόουερ Γκρέιτ Λέικς(«Βραβεία Έμμυ Λόουερ Γκρέιτ Λέικς») | Μέρη των Ιντιάνα, Οχάιο και Πενσυλβάνια |
| Σάουθφιλντ / Μίσιγκαν(«Βραβεία Έμμυ Μίσιγκαν») | Μίσιγκαν |
| Αρκάνσας / Μιντ-Αμέρικα(«Βραβεία Έμμυ Μιντ-Αμέρικα») | Αρκάνσας, Αϊόβα και Μιζούρι, καθώς και μέρη των Ιλινόι και Λουιζιάνα |
| Ντέλαγουερ / Μιντ-Ατλάντικ(«Βραβεία Έμμυ Μιντ-Ατλάντικ») | Ντέλαγουερ, το μεγαλύτερο μέρος της Πενσυλβάνια, καθώς και μέρη των Νιου Τζέρσεϊ και Οχάιο |
| Νάσβιλ / Μιντσάουθ(«Βραβεία Έμμυ Μιντσάουθ») | Βόρεια Καρολίνα, Τενεσί |
| Μέριλαντ / Νάσιοναλ Κάπιτολ/Τσάσεπικ Μπέι(«Βραβεία Έμμυ Νάσιοναλ Κάπιταλ / Τσάσεπικ Μπέι») | Μέριλαντ, Βιρτζίνια και Ουάσινγκτον Ντι Σι |
| Νέα Υόρκη(«Βραβεία Έμμυ Νέα Υόρκη») | Νέα Υόρκη και μέρη των Κονέκτικατ και Νιου Τζέρσεϊ |
| Αλάσκα / Νορθγουέστ(«Βραβεία Έμμυ Νορθγουέστ») | Αλάσκα, Αϊντάχο, Μοντάνα, Όρεγκον και Ουάσινγκτον |
| Κεντάκι / Οχάιο Βάλεϊ(«Βραβεία Έμμυ Οχάιο Βάλεϊ») | Κεντάκι και Δυτική Βιρτζίνια, καθώς και μέρη των Ιντιάνα και Οχάιο |
| Σαν Ντιέγκο / Πασίφικ Σαουθγουέστ(«Βραβεία Έμμυ Πασίφικ Σαουθγουέστ») | Μεγαλύτερο μέρος της Νότιας Καλιφόρνια (εκτός της ευρύτερης περιοχής του Λος Άντζελες) και μέρη της Νεβάδα |
| Ρόκι Μάουντεϊν / Σαουθγουέστ(«Βραβεία Έμμυ Ρόκι Μάουντεϊν») | Αριζόνα και Γιούτα, καθώς και το μεγαλύτερο μέρος του Νέου Μεξικού και μέρη της Νότιας Καλιφόρνια |
| Σαν Φρανσίσκο / Βόρεια Καλιόρνια(«Βραβεία Έμμυ Σαν Φρανσίσκο / Βόρειας Καλιφόρνια») | Βόρεια Καλιφόρνια και Χαβάη, καθώς και μέρη της Νεβάδα |
| Ατλάντα /Σαουθγουέστ(«Βραβεία Έμμυ Σαουθγουέστ») | Μισισίπι και Νότια Καρολίνα και το μεγαλύτερο μέρος των Αλαμπάμα και Τζόρτζια |
| Σάνκοστ Τσάπτερ (Suncoast Chapter) | Φλόριντα και μέρη των Αλαμπάμα, Λουιζιάνα και Τζόρτζια |
| Μινεσότα / Άπερ Μιντγουέστ(«Βραβεία Έμμυ Άπερ Μιντγουέστ») | Μινεσότα, Βόρεια και Νότια Ντακότα, καθώς και μέρη των Νεμπράσκα και Ουισκόνσιν |

### Διεθνή Βραβεία Έμμυ

Η Βραζιλιάνα ηθοποιός Φερνάντα Λίμα κρατώντας τα έξι μετάλλια υποψηφιότητας του καναλιού Rede Globo για τα «Διεθνή Βραβεία Έμμυ» το 2012.
Κύριο λήμμα: Διενή Βραβεία Έμμυ
Τα «Διεθνή βραβεία Έμμυ» (International Emmy Awards) απονέμονται ετησίως από το 1973 από την IATAS προς αναγνώριση των επιτευγμάτων τηλεοπτικών προγραμμάτων που παράγονται και προβάλλονται αρχικά εκτός Ηνωμένων Πολιτειών. Η τελετή απονομής γενικά λαμβάνει χώρα τον Νοέμβριο στη Νέα Υόρκη.

Κάθε οργανισμός ή άτομο εκτός των Ηνωμένων Πολιτειών (π.χ. ένα δίκτυο, ένας τοπικός ή περιφερειακός τηλεοπτικός σταθμός, ένας παραγωγός, σκηνοθέτης ή σεναριογράφος) έχει το δικαίωμα να υποβάλει αίτηση για υποψηφιότητα ενός προγράμματος (εκτός αν το πρόγραμμα εμπίπτει στις κατηγορίες των «Μη-Αγγλόφωνων Προγραμμάτων Ζώνης Υψηλής Τηλεθέασης των ΗΠΑ»). Οι οργανισμοί ή τα άτομα τα οποία δεν κατέχουν τα πνευματικά δικαιώματα του προγράμματος, πρέπει να λάβουν συγκατάθεση από τον κάτοχο των δικαιωμάτων πριν παρουσιάσουν την αίτησή τους για υποψηφιότητα. Αυτή η διαδικασία είναι ανεξάρτητη και δεν απαιτεί να είναι κάποιος μέλος της ακαδημίας.

### Μαθητικά Βραβεία Έμμυ

Τα **«Κολεγιακά Τηλεοπτικά Βραβεία»** (College Television Awards) παρουσιάζονται από την ATAS προς αναγνώριση των επιτευγμάτων σε παραγωγές μαθητών κολεγίου. Οι σπουδαστές από όλη την επικράτεια της χώρας μπορούν να υποβάλουν τις παραγωγές τους και να λάβουν αναγνώριση σε κατηγορίες όπως Κωμωδίας, Ντοκιμαντέρ, Δράματος, Μουσικής, Ενημέρωσης και Σειρών. Οι αιτήσεις κρίνονται πρώτα από μέλη της ATAS που ειδικεύονται σε κάθε αντίστοιχο τομέα. Έπειτα, οι νικητές επιλέγονται από επιτροπές της «Μπλε Κορδέλας» (ομάδα εξαιρετικών ατόμων που διορίζονται για να ερευνήσουν, να μελετήσουν και να αναλύσουν τις υποψηφιότητες). Κάθε δουλειά που κατατίθεται πρέπει να συμπεριλαμβάνει μια υπεύθυνη δήλωση από έναν επιβλέποντα καθηγητή, ο οποίος θα επιβεβαιώνει πως η παραγωγή έγινε στα πλαίσια ενός πρότζεκτ ή ενός μαθήματος που σχετίζεται με το κολέγιο φοίτησης.

Παρομοίως, τα **«Εθνικά Μαθητικά Βραβεία Παραγωγής»** (National Student Production Awards) παρουσιάζονται από τη NATAS προς αναγνώριση των επιτευγμάτων σε παραγωγές μαθητών Λυκείου. Οι μαθητές από όλη την επικράτεια της χώρας μπορούν να υποβάλουν τις παραγωγές τους και να λάβουν αναγνώριση σε κατηγορίες όπως ενημέρωσης, δεξιοτήτων και προγραμμάτων.

### Έμμυ Υψηλότερου Επιτεύγματος

* Το **«Βραβείο Governors»** (Governors Award), αποτελεί το βραβείο υψηλότερου επιτεύγματος που απονέμει η ATAS και επιβραβεύει τα επιτεύγματα ενός ατόμου, εταιρείας ή οργανισμού, του οποίου η δουλειά ξεχωρίζει από την αμεσότητα ενός τρέχοντος επιτεύγματος.
* Το **«Βραβείο Trustess»** (Trustees Award), αποτελεί το βραβείο υψηλότερου επιτεύγματος που απονέμει η NATAS και επιβραβεύει τα ασυνήθιστα ή διαρκή επιτεύγματα ενός ατόμου.

### Άλλα Έμμυ

* Το **«Βραβείο Public Service»**, για ανακοινώσεις δημόσιων υπηρεσιών και προγράμματα που «προωθούν το κοινό καλό».
* Το **«Ανθρωπιστικό Βραβείο Bob Hope»** (Bob Hope Humanitarian Award), το οποίο απονέμεται από το Συμβούλιο των Διοικητών της ATAS σε ένα άτομο της βιομηχανίας των τηλεπικοινωνιών, του οποίου το ανθρωπιστικό έργο έχει διαρκή αντίκτυπο στην κοινωνία. Μέχρι σήμερα έχει απονεμηθεί μόνο τέσσερις φορές.

Παραπομπές
----------

1. 1 2 3 4 5 6 7 8  «A History of Emmy – The 1940s». Academy of Television Arts & Sciences. Ανακτήθηκε στις 14 Σεπτεμβρίου 2019.
2. ↑  «BBC Learning English | Emmy awards». Bbc.co.uk. 17 Σεπτεμβρίου 2007. Αρχειοθετήθηκε από το πρωτότυπο στις 12 Οκτωβρίου 2007. Ανακτήθηκε στις 10 Σεπτεμβρίου 2019.
3. ↑  «Awards». Academy of Television Arts & Sciences. Αρχειοθετήθηκε από το πρωτότυπο στις 12 Σεπτεμβρίου 2008. Ανακτήθηκε στις 21 Ιουνίου 2008.
4. ↑  *The Merriam-Webster New Book of Word Histories*. Merriam-Webster Inc. 1991. p. 157
5. 1 2  «Academy of Television Arts & Sciences: National Academy». Αρχειοθετήθηκε από το πρωτότυπο στις 25 Ιουλίου 2008. Ανακτήθηκε στις 6 Οκτωβρίου 2009. because our headquarters, the Academy of Television Arts & Sciences, are located in Los Angeles, our offices handle regional membership and awards for the Los Angeles area only
6. ↑  «Advanced Primetime Awards Search». Academy of Television Arts & Sciences. Ανακτήθηκε στις 14 Σεπτεμβρίου 2019.
7. ↑  Farley, Ellen (1988-07-15). «Cable Executives Pleased Over Shot at Emmys». *Los Angeles Times*. Αρχειοθετήθηκε από το πρωτότυπο στις 2016-08-11.. Ανακτήθηκε στις 2019-09-14.
8. ↑  Sharbutt, Jay (1989-06-30). «NBC's 'Santa Barbara' Is Top Daytime Emmy Winner». *Los Angeles Times*. Αρχειοθετήθηκε από το πρωτότυπο στις 2015-10-02.. Ανακτήθηκε στις 2019-09-14.
9. ↑  Albiniak, Paige (24 Δεκεμβρίου 2012). «NATAS Hopes to Make 40th Daytime Emmys a Winner». *broadcastingcable.com*. Αρχειοθετήθηκε από το πρωτότυπο στις 23 Σεπτεμβρίου 2015. Ανακτήθηκε στις 22 Σεπτεμβρίου 2015.
10. ↑  Stelter, Brian (18 Ιουλίου 2013). «Netflix Does Well in 2013 Primetime Emmy Nominations». *The New York Times*. Αρχειοθετήθηκε από το πρωτότυπο στις 21 Ιουλίου 2013. Ανακτήθηκε στις 14 Σεπτεμβρίου 2019.
11. 1 2 3 4  Parker, Sandra. «History of the Emmy Statuette». Academy of Television Arts and Sciences. Αρχειοθετήθηκε από το πρωτότυπο στις 21 Σεπτεμβρίου 2013. Ανακτήθηκε στις 14 Σεπτεμβρίου 2019.
12. ↑  Award, Emmy. «R.S. Owens Manufactures Emmy Award». *R.S. Owens and Co. manufacture the Emmy Awards*. Fox Chicago. Αρχειοθετήθηκε από το πρωτότυπο στις 2 Φεβρουαρίου 2012. Ανακτήθηκε στις 17 Σεπτεμβρίου 2011.
13. ↑  Spadaro, Amanda (27 Ιανουαρίου 2017). «Foundry seeks tax breaks in move to Walden». *RecordOnline.com*. Middletown, NY: Times Herald-Record. Αρχειοθετήθηκε από το πρωτότυπο στις 24 Νοεμβρίου 2018. Ανακτήθηκε στις 2 Οκτωβρίου 2018.
14. ↑  «ATAS Copyright and Trademark Policies». ATAS. Αρχειοθετήθηκε από το πρωτότυπο στις 10 Ιουνίου 2018. Ανακτήθηκε στις 14 Σεπτεμβρίου 2019.
15. ↑  «NATAS Copyright and Trademark Policies». NATAS. Αρχειοθετήθηκε από το πρωτότυπο στις 2 Φεβρουαρίου 2019. Ανακτήθηκε στις 14 Σεπτεμβρίου 2019.
16. ↑  «63rd Primetime Emmys Rules and Procedures» (PDF). Academy of Television Arts & Sciences. Αρχειοθετήθηκε από το πρωτότυπο (PDF) στις 15 Αυγούστου 2011. Ανακτήθηκε στις 3 Μαρτίου 2012.
17. ↑  «41st Daytime Emmys Rules and Procedures» (PDF). National Academy of Television Arts & Sciences. Αρχειοθετήθηκε (PDF) από το πρωτότυπο στις 25 Μαρτίου 2014. Ανακτήθηκε στις 22 Σεπτεμβρίου 2015.
18. ↑  «63rd Primetime Emmys Rules and Procedures» (PDF). Academy of Television Arts & Sciences. Αρχειοθετήθηκε από το πρωτότυπο (PDF) στις 15 Αυγούστου 2011. Ανακτήθηκε στις 29 Φεβρουαρίου 2012.
19. ↑  «71st EMMY AWARDS» (video). PrimeTel PLC. 29 Αυγούστου 2019. Ανακτήθηκε στις 17 Σεπτεμβρίου 2019 – μέσω YouTube.
20. ↑  «43rd Daytime 2015-2016 Emmy Awards: General Rules and Procedures» (PDF). National Academy of Television Arts & Sciences. σελ. 12. Αρχειοθετήθηκε (PDF) από το πρωτότυπο στις 17 Σεπτεμβρίου 2019. Ανακτήθηκε στις 17 Σεπτεμβρίου 2019.
21. ↑  «2010 Daytime Emmy Pre-Nominations Announced». *Soap Opera Digest*. Αρχειοθετήθηκε από το πρωτότυπο στις 25 Μαρτίου 2010. Ανακτήθηκε στις 15 Μαρτίου 2010.
22. ↑  «33rd Sports Emmys Rules and Procedures» (PDF). National Academy of Television Arts & Sciences. Αρχειοθετήθηκε από το πρωτότυπο (PDF) στις 21 Δεκεμβρίου 2012. Ανακτήθηκε στις 2 Μαρτίου 2012.
23. ↑  «33rd News & Documentary Emmys Rules and Procedures» (PDF). National Academy of Television Arts & Sciences. Αρχειοθετήθηκε από το πρωτότυπο (PDF) στις 21 Δεκεμβρίου 2012. Ανακτήθηκε στις 8 Σεπτεμβρίου 2012.
24. ↑  «Technology and Engineering Emmy Award: Scope and Procedures». National Academy of Television Arts & Sciences. Αρχειοθετήθηκε από το πρωτότυπο στις 28 Ιουλίου 2011. Ανακτήθηκε στις 9 Σεπτεμβρίου 2012.
25. ↑  «Primetime Engineering Emmy Awards». Αρχειοθετήθηκε από το πρωτότυπο στις 4 Μαρτίου 2014. Ανακτήθηκε στις 19 Σεπτεμβρίου 2019.
26. ↑  «National Academy of Television Arts & Sciences: Chapters». Αρχειοθετήθηκε από το πρωτότυπο στις 22 Σεπτεμβρίου 2009. Ανακτήθηκε στις 6 Ιανουαρίου 2009.
27. ↑  «Academy of Television Arts & Sciences: FAQ». Αρχειοθετήθηκε από το πρωτότυπο στις 20 Αυγούστου 2008. Ανακτήθηκε στις 6 Οκτωβρίου 2009. The Academy also encompasses a Los Angeles branch whose members work in Southern California
28. ↑  «20 years of the International Emmy Awards». *thefreelibrary.com*. The Free Library by Farlex. 1992. Αρχειοθετήθηκε από το πρωτότυπο στις 24 Δεκεμβρίου 2014. Ανακτήθηκε στις 19 Σεπτεμβρίου 2019.
29. ↑  «Frequently Asked Questions (Submissions)» (PDF). International Academy of Television Arts and Sciences. Αρχειοθετήθηκε από το πρωτότυπο (PDF) στις 6 Απριλίου 2017. Ανακτήθηκε στις 5 Απριλίου 2017.
30. ↑  «About the College Television Awards». Academy of Television Arts & Sciences. Αρχειοθετήθηκε από το πρωτότυπο στις 22 Απριλίου 2012. Ανακτήθηκε στις 2 Φεβρουαρίου 2014.
31. ↑  «2014 College Television Awards categories». Academy of Television Arts & Sciences. Αρχειοθετήθηκε από το πρωτότυπο στις 9 Φεβρουαρίου 2014. Ανακτήθηκε στις 2 Φεβρουαρίου 2014.
32. ↑  «2014 College Television Awards rules». Academy of Television Arts & Sciences. Αρχειοθετήθηκε από το πρωτότυπο στις 9 Φεβρουαρίου 2014. Ανακτήθηκε στις 2 Φεβρουαρίου 2014.
33. ↑  «National Student Production Awards». National Academy of Television Arts and Sciences. Αρχειοθετήθηκε από το πρωτότυπο στις 1 Ιουλίου 2016. Ανακτήθηκε στις 19 Σεπτεμβρίου 2019.
34. ↑  «Governors Award». Academy of Television Arts and Sciences. Ανακτήθηκε στις 19 Σεπτεμβρίου 2019.
35. ↑  «Trustees Award». National Academy of Television Arts and Sciences. Αρχειοθετήθηκε από το πρωτότυπο στις 24 Σεπτεμβρίου 2019. Ανακτήθηκε στις 19 Σεπτεμβρίου 2019.
36. ↑  «George Clooney to Receive Bob Hope Humanitarian Award». Academy of Television Arts and Sciences. 21 Ιουλίου 2010. Αρχειοθετήθηκε από το πρωτότυπο στις 19 Ιουνίου 2014. Ανακτήθηκε στις 13 Ιουλίου 2014.

Εξωτερικές Πηγές
----------------

* Primetime Έμμυ
* Επίσημοι Κανόνες και Διαδικασίες των βραβείων Έμμυ
* Διεθνή Έμμυ
* Καθημερινά Έμμυ
* Τα Έμμυ Αρχειοθετήθηκε 2010-03-26 στο Wayback Machine. στο Internet Movie Database